CELEX: 62009TN0148
Language: el
Date: 2009-04-09 00:00:00
Title: Υπόθεση T-148/09: Προσφυγή της 9ης Απριλίου 2009 — Trelleborg κατά Επιτροπής

20.6.2009   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 141/52
            
         Προσφυγή της 9ης Απριλίου 2009 — Trelleborg κατά Επιτροπής
   (Υπόθεση T-148/09)
   2009/C 141/107
   Γλώσσα διαδικασίας: η αγγλική
   
      Διάδικοι
   
   
      Προσφεύγουσα: Trelleborg AB (Trelleborg, Σουηδία) (εκπρόσωποι: J. Joshua και E. Aliende Rodríguez, δικηγόροι)
   
      Καθής: Επιτροπή των Ευρωπαϊκών Κοινοτήτων
   
      Αιτήματα της προσφεύγουσας
   
   Η προσφεύγουσα ζητεί από το Πρωτοδικείο:
   
               —
            
            
               να ακυρώσει εν μέρει το άρθρο 1 της απόφασης στο μέτρο που αφορά την προσφεύγουσα και, εν πάση περιπτώσει, τουλάχιστο στο μέτρο που διαπιστώνει παράβαση εκ μέρους της προσφεύγουσας πριν από τις 21 Ιουνίου 1999·
            
         
               —
            
            
               να μειώσει το πρόστιμο που επιβλήθηκε στην προσφεύγουσα με το άρθρο 2 προκειμένου να θεραπευθούν τα πρόδηλα σφάλματα της απόφασης·
            
         
               —
            
            
               να καταδικάσει την Επιτροπή στα δικαστικά έξοδα.
            
         
      Λόγοι και κύρια επιχειρήματα
   
   Η προσφεύγουσα ζητεί την ακύρωση της απόφασης της Επιτροπής C(2009) 428 τελικό, της 28ης Ιανουαρίου 2009, περί διαδικασίας εφαρμογής του άρθρου 81 της Συνθήκης ΕΚ και του άρθρου 53 της Συμφωνίας ΕΟΧ (Υπόθεση COMP/39406 — Εύκαμπτοι θαλάσσιοι σωλήνες), καθόσον καθίσταται υπεύθυνη για συμμετοχή σε ενιαία και διαρκή παράβαση στον τομέα των εύκαμπτων θαλάσσιων σωλήνων στον ΕΟΧ, περί κατανομής των προσφορών, καθορισμού των τιμών, των ποσοστώσεων, καθορισμού των όρων πώλησης, της γεωγραφικής κατανομής της αγοράς και της ανταλλαγής ευαίσθητων για τις τιμές πληροφοριών, των όγκων πωλήσεων και των προσκλήσεων υποβολής προσφορών. Περαιτέρω, η προσφεύγουσα ζητεί τη μείωση του προστίμου που της επιβλήθηκε.
   Η προσφεύγουσα προβάλλει δύο λόγους ακύρωσης προς στήριξη της προσφυγής της.
   Πρώτον, υποστηρίζει ότι η εξουσία της Επιτροπής να επιβάλλει πρόστιμα για οποιαδήποτε περίοδο πριν από την 21η Ιουνίου 1999 έχει παραγραφεί βάσει του άρθρου 25, παράγραφος 1, του Κανονισμού 1/2003, οπότε η Επιτροπή, διαπιστώνοντας ότι η προσφεύγουσα διέπραξε ενιαία και διαρκή παράβαση, υπέπεσε σε πρόδηλη πραγματική και νομική πλάνη.
   Δεύτερον, υποστηρίζει ότι η Επιτροπή δεν έχει έννομο συμφέρον να διαπιστώσει παράβαση για την πρώτη περίοδο, η οποία έληξε τον Μάιο του 1997.